## Rješenje Agencije za zaštitu tržišnog natjecanja, klasa: UP/I 034-03/2013-01/037, urbroj: 580-05/76-2014-051 od 6. ožujka 2014.

### NN 35/2014 (19.3.2014.), Rješenje Agencije za zaštitu tržišnog natjecanja, klasa: UP/I 034-03/2013-01/037, urbroj: 580-05/76-2014-051 od 6. ožujka 2014.

AGENCIJA ZA ZAŠTITU TRŽIŠNOG NATJECANJA

631

Agencija za zaštitu tržišnog natjecanja na temelju članka 30., članka 31., članka 51., članka 58. stavka 1. točke 10., u svezi s člancima 13. i 39. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja protiv poduzetnika Vodoopskrba i odvodnja d.o.o., sa sjedištem u Zagrebu, Folnegovićeva 1, zastupanog po Slobodanu Ljubičiću, direktoru, po službenoj dužnosti, na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća, Vesna Patrlj, dipl. iur., zamjenica predsjednika Vijeća, Denis Matić, dipl. iur., mr. sc. Ljiljana Pavlic, dipl. oec. i mr. sc. Tatjana Peroković, dipl. oec., članovi Vijeća, sa sjednice 9/2014., održane 6. ožujka 2014., donosi sljedeće

RJEŠENJE O PRIVREMENOJ MJERI

1. Nalaže se poduzetniku Vodoopskrbi i odvodnji d.o.o., sa sjedištem u Zagrebu, Folnegovićeva 1, da odredbe članka 37. stavaka 1. i 3. Općih i tehničkih uvjeta isporuke vodnih usluga koje je Vodoopskrba donijela 19. srpnja 2013. (dalje: OTU) privremeno stavi izvan snage.

Rok izvršenja: bez odgode, a najkasnije u roku od 8 (osam) dana od dana dostave ovoga rješenja.

2. Nalaže se poduzetniku Vodoopskrbi i odvodnji d.o.o., sa sjedištem u Zagrebu, Folnegovićeva 1, da nastavi izdavati suglasnosti za ugradnju internih vodomjera kod starih zgrada koje se priključuju na sustav daljinskog očitanja, a koji nije povezan s AWMR mrežom.

3. Nalaže se poduzetniku Vodoopskrba i odvodnja d.o.o., sa sjedištem u Zagrebu, Folnegovićeva 1, da omogući da se na sustav daljinskog očitanja, a koji nije povezan s AWMR mrežom, može priključiti minimalno jedan stan s internim vodomjerom, kao i na AWMR sustav u smislu članka 38. stavka 1. OTU-a.

4. Nalaže se poduzetniku Vodoopskrbi i odvodnji d.o.o., sa sjedištem u Zagrebu, Folnegovićeva 1, da na svojoj početnoj internetskoj stranici objavi na vidljivom mjestu izreku ovoga rješenja.

Rok izvršenja: bez odgode, a najkasnije u roku od 8 (osam) dana od dana dostave ovoga rješenja.

5. Nalaže se poduzetniku Vodoopskrbi i odvodnji d.o.o., sa sjedištem u Zagrebu, Folnegovićeva 1, da dokaz o ispunjenju naloga iz točki 1. i 4. ovog rješenja dostavi Agenciji bez odgode, a najkasnije u roku od 3 (tri) dana po isteku rokova iz točki 1. i 4. ovog rješenja.

6. Privremena mjera iz točke 1., 2., 3. i 4. izreke ovoga rješenja određuje se na rok od 6 (šest) mjeseci od dana dostave ovog rješenja.

7. Ovo rješenje bit će objavljeno u »Narodnim novinama«.

Obrazloženje

I. Agencija za zaštitu tržišnog natjecanja (dalje: Agencija) zaprimila je 18. rujna 2013., sukladno članku 37. Zakona o zaštiti tržišnog natjecanja (»Narodne novine«, broj 79/09 i 80/13; dalje: ZZTN), inicijativu poduzetnika Brunata d.o.o., sa sjedištem u Zagrebu, Šenoina 19, zastupanog po Jasmini Mimici, prokuristu i generalnom manageru (dalje: Brunata) za pokretanje postupka utvrđivanja zlouporabe vladajućeg položaja protiv poduzetnika Vodoopskrbe i odvodnje d.o.o., sa sjedištem u Zagrebu, Folnegovićeva 1 (dalje: Vodoopskrba).

Tijekom postupka prethodnog ispitivanja stanja na mjerodavnom tržištu pružanja usluga javne vodoopskrbe Agencija je u više navrata zaprimila zatražena očitovanja i relevantnu dokumentaciju od podnositelja inicijative, Vodoopskrbe, pravnih subjekata koji sudjeluju na tržištu pružanja usluge ugradnje internih vodomjera i raspodjele potrošnje (obračuna) po internim mjerilima na teritoriju Republike Hrvatske, te stručnu pomoć od Državnog zavoda za mjeriteljstvo.

Činjenice koje je Agencija utvrdila tijekom navedenog prethodnog postupka ukazuju na postojanje indicija da je Vodoopskrba donošenjem Općih i tehničkih uvjeta isporuke vodnih usluga od 19. srpnja 2013. narušila tržišno natjecanje zlouporabom vladajućeg položaja na tržištu mjerodavnom tržištu pružanja usluge javne vodoopskrbe na području grada Zagreba, grada Samobora, grada Svete Nedelje te općine Stupnik, s učinkom na silaznom tržištu pružanja usluga ugradnje internih vodomjera te očitanja i raspodjele potrošnje (obračuna) vode po internim mjerilima na području grada Zagreba, grada Samobora, grada Svete Nedjelje te općine Stupnik.

II. Slijedom tih saznanja, Agencija je na temelju odluke Vijeća za zaštitu tržišnog natjecanja sa sjednice 9/2014., održane 6. ožujka 2014., zaključkom klase: UP/I 034-03/2013-01/037, urbroja: 580-05/76-2014-050, pokrenula postupak utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja protiv Vodoopskrbe, u smislu članka 38. stavaka 1. i 3. ZZTN-a te članka 39. ZZTN-a, a primjenom članaka 12. i 13. ZZTN-a.

U sklopu predmetnog upravnog postupka Agencija će prvenstveno analizirati odredbu članka 37. OTU-a kojom je regulirano pitanje povezivanja AWMR mreže s postojećim internim vodomjerima starih zgrada, a kako bi se utvrdilo je li ta odredba u skladu s člankom 13. stavkom 2. ZZTN-a koji propisuje da je zabranjena svaka zlouporaba vladajućeg položaja jednog ili više poduzetnika na mjerodavnom tržištu, a osobito ograničavanje proizvodnje, tržišta ili tehnološkog razvitka na štetu potrošača.

Konkretno, odredba članka 37. OTU-a glasi, cit.:

»(1) Isporučitelj će omogućiti prijelazno razdoblje do 1. 1. 2014. godine, do kada će izdavati suglasnosti za ugradnju internih vodomjera kod starih zgrada koje se priključuju na sustav daljinskog očitanja, a koji nije povezan s AWMR mrežom. Nakon tog razdoblja Isporučitelj više neće izdavati suglasnosti za ove sustave, a zgrade će imati mogućnost spajanja na sustav daljinskog očitanja vodomjera samo putem jedinstvene AWMR mreže.

(2) Korisnici koji se prije 1. 1. 2014. godine i nakon tog datuma odluče za primjenu AWMR sustava daljinskog očitanja vodomjera moraju primijeniti sustav ugradnje vodomjera prema članku 39. ovih Uvjeta.

(3) Obveza je postojećih korisnika s internim vodomjerima priključiti se na AWMR mrežu u roku od 5 godina od stupanja na snagu ovoga članka. U suprotnom, nakon tog datuma Isporučitelj više neće biti u obvezi prihvata daljinskog očitanja iz tih lokalnih mreža. Obračun potrošnje za takve korisnike obavit će se prema broju osoba, sukladno članku 92. stavku 2. ovih Uvjeta, do uspostave daljinskoga sustava putem AWMR mreže.«

Navedena je odredba OTU-a stupila na snagu 1. siječnja 2014. Od navedenog datuma alternativnim ponuditeljima predmetnih usluga izričito nije dopuštena ugradnja internih vodomjera kod starih zgrada. Dakle, razvidno je kako učinci te odredbe nastupaju odmah.

Slijedom navedenoga, sadašnji su alternativni ponuditelji predmetnih usluga isključeni s tržišta pružanja usluge ugradnje internih vodomjera, odnosno eventualnim budućim alternativnim ponuditeljima je onemogućen ulazak na to tržište, iako oni trenutno imaju funkcionalan sustav s kojim su potrošači zadovoljni.

Također, od 1. siječnja 2014. počinje teći prijelazno razdoblje od 5 godina u kojemu ti poduzetnici mogu vršiti daljinska očitanja iz lokalnih mreža. Po isteku navedenog razdoblja nitko osim Vodoopskrbe neće biti ovlašten vršiti daljinska očitanja i raspodjelu potrošnje internih vodomjera. Stoga će vremenom navedeni poduzetnici biti isključeni i s tržišta pružanja usluge očitanja i obračuna potrošnje vode po internim vodomjerima.

S druge strane, AWMR sustav Vodoopskrbe predstavlja sustav daljinskog očitanja koji Vodoopskrba tek uvodi u stare zgrade te je riječ o tržištu na kojem Vodoopskrba dosad uopće nije djelovala.

Pritom je također važno naglasiti da trošak uvođenja tog sustava za pojedinog korisnika ne snosi Vodoopskrba, već sam korisnik.

Na naprijed opisani način, korisnicima je onemogućen izbor alternativnih pružatelja usluge očitanja i obračuna internih vodomjera, koji su svoju djelatnost dosad obavljali na korist potrošača i Vodoopskrbe, u isključivu korist novog i dosad u praksi neprovjerenog sustava koji na trošak korisnika uvodi Vodoopskrba.

S obzirom na to da predmetna odredba OTU-a nije ograničenog trajanja, na opisani se način dosad liberalizirano tržište pružanja usluga ugradnje internih vodomjera te očitanja i raspodjele potrošnje (obračuna) vode po internim mjerilima na području grada Zagreba, grada Samobora, grada Svete Nedelje te općine Stupnik, na kojem je djelovalo osam poduzetnika, izravnih tržišnih takmaca, a koji su se natjecali cijenom, tehnologijom, kvalitetom usluge po tržišnim principima i zakonitostima, odmah i trajno zatvara i ograničava bez konkretnih pokazatelja o objektivno opravdanim razlozima takvog postupanja.

Stoga je opisanim postupanjem Vodoopskrbe, odnosno stupanjem na snagu odredbe članka 37. stavaka 1. i 3. OTU-a, sa stajališta zaštite tržišnog natjecanja, nastupila opasnost nastanka značajne i nepopravljive štete, kako za alternativne ponuditelje rečenih usluga, tako i za opravdane interese krajnjih korisnika.

Sukladno članku 51. stavku 1. ZZTN-a, Agencija može pokrenuti postupak protiv određenog poduzetnika i donijeti rješenje o privremenoj mjeri u hitnim slučajevima kada postoji opasnost od značajne i nepopravljive štete za tržišno natjecanje, osobito u slučajevima pojedinih radnji narušavanja tržišnog natjecanja.

Značajnost štete ogleda se u tome da se prema novom OTU-u (članak 38. stavak 1.) za ugradnju internog vodomjera više ne traži stopostotna suglasnost stanara, kao što je to bilo prije stupanja na snagu OTU-a, već to može učiniti svaki pojedinac. Stoga se može zaključiti kako je ostvarena jedna od bitnih pretpostavki za ugradnju većeg broja internih vodomjera s daljinskim očitanjem. Tome u prilog govori i podatak o broju ugrađenih internih vodomjera za daljinsko očitanje u drugim gradovima, u kojima se zahtjeva 51% potpisa suvlasnika, koji je znatno viši od broja ugrađenih internih vodomjera s daljinskim očitanjem na području grada Zagreba, grada Samobora, grada Svete Nedelje te općine Stupnik. Dakle, istovremeno s maksimalnim olakšavanjem pristupa tržištu pružanja usluga ugradnje internih vodomjera te očitanja i raspodjele potrošnje u odnosu na sebe, Vodoopskrba ga u potpunosti zatvara za sve alternativne ponuditelje takve usluge, čime tim poduzetnicima prijeti mogućnost nastanka značajne štete.

Nadalje, takva bi šteta mogla biti nepopravljiva jer bi daljnjom primjenom odredbe članka 37. stavaka 1. i 3. OTU-a, koja potpuno mijenja stanje na tržištu, korisnici mogli steći dojam da alternativni ponuditelji takvih usluga više nisu u stanju obavljati svoju djelatnost, što sa sobom nosi ozbiljnu mogućnost nastanka reputacijskog rizika za navedene poduzetnike, ne samo u pogledu daljinskog očitanja internih vodomjera, već i u pogledu ostalih djelatnosti kojima se navedeni poduzetnici bave.

III. Slijedom iznijetog, Vijeće za zaštitu tržišnog natjecanja, na sjednici 9/2014. održanoj 6. ožujka 2014., na temelju ovlasti iz članka 30. i članka 31. ZZTN-a, a sukladno članku 51. ZZTN-a, donijelo je odluku o izricanju privremene mjere Vodoopskrbi te je odlučeno kao u točkama 1., 2., 3., 4. i 5. izreke ovoga rješenja.

Člankom 51. stavkom 2. ZZTN propisano je da rješenjem o privremenoj mjeri Agencija nalaže poduzetniku obustavu postupanja, ispunjenje posebnih uvjeta ili druge mjere potrebne za uklanjanje štetnog učinka narušavanja tržišnog natjecanja, te trajanje mjera koje u pravilu ne smije biti dulje od šest mjeseci.

Slijedom iznijetog, odlučeno je kao u točki 6. izreke ovoga rješenja.

Odredbom članka 59. stavka 2. ZZTN-a, a u smislu članka 58. stavka 1. točke 10. istoga Zakona, rješenje Agencije objavljuje se u »Narodnim novinama«.

Slijedom iznijetog, odlučeno je kao u točki 7. izreke ovoga rješenja.

U slučaju da Vodoopskrba ne postupi u skladu s ovim rješenjem, Agencija će, sukladno članku 61. točki 4. ZZTN-a, kazniti Vodoopskrbu upravno-kaznenom mjerom u iznosu do najviše 10% vrijednosti ukupnog prihoda koji je poduzetnik ostvario u posljednjoj godini za koju postoje zaključena godišnja financijska izvješća.

UPUTA O PRAVNOM LIJEKU

Protiv ovog rješenja nije dopuštena žalba, ali je dopušteno tužbom pokrenuti upravni spor pred Visokim upravnim sudom Republike Hrvatske.

Klasa: UP/I 034-03/2013-01/037

Urbroj: 580-05/76-2014-051

Zagreb, 6. ožujka 2014.

Predsjednik Vijeća za

zaštitu tržišnog natjecanja

Mladen Cerovac, mag. iur., v. r.

Rješenje, NN 35/2014-631